Vallensbæk Stationstorv

**\* et godt sted at bo 17. august 2020**

**Referat fra**

afdelingsbestyrelsesmøde nr. 19 onsdag **den 12. august kl. 14,00 - 15,15.**

Mødet blev holdt i fælleslokalet, Vallensbæk Stationstorv 3.

Referat: Peder

Deltagere: Peder, Gert, Marianne(V), Jørgen A, Jørgen B(V), Jørgen S og Lene (fra ca. 16).

Michael, Ejendomskontoret deltog under punktet

Status igangværende opgaver og kommende projekter, som vi indledte mødet med.

**Dagsorden**

Status igangværende opgaver og kommende projekter

Michael startede med at fortælle, at problemet med løse stolper nu skulle være løst af NJ-gruppen. Der er stadig udfordringer med ventilation i p-opgang, som går i "brandmode", hvilket betyder, at luften suges ud i stedet for at blive blæst ind. Der arbejdes på en permanent løsning.

Tirsdag den 18. august er der møde med rengøringsfirmaet Racoon, som overtager trapperengøring fra 1. oktober - det er aftalt, at de starter med hovedrengøring af trapper i de tre opgange og hovedtrappen. Ved samme lejlighed skulle rengøring blive flyttet til mandag/tirsdag, som vi besluttede på sidste års afdelingsmøde.

**Nye emhætter** bliver monteret fra den 31. august - tidspunkt er meldt ud til alle. I samme forbindelse er vi stødt på, at der er beboere, som har sat fliser op over køkkenbordet uden godkendelse. Vi laver et tillæg til råderetskatalog med regler for godkendelse af opsætning af fliser. Reglerne skal godkendes på et kommende afdelingsmøde.

Vi arbejder stadig med **projekt lukning af "Stormgade"**. Lige nu afventer vi møde med beredskabsinspektøren, som sammen med byggesagsbehandler fra Vallensbæk Kommune skal godkende lukningen.

Vi har fået tilbud på **el-scooterparkering**. Der bliver lavet et antal pladser ved at inddrage en del af cykelparkering, mod nord på vestsiden. Vi har lavet aftale om fjernelse af nogle cykler, men kan godt bruge et par pladser mere. Kontakt Jørgen Bresson.

**Køkkenprojektet** er vi ved at gøre klar til. Der bliver lavet en arbejdsgruppe. Fælleslokaleudvalget er blevet bedt om at komme med forslag og ønsker til indretning.

**Skilte** bliver udskiftet og nogle nye sat op. Derudover indhenter vi **tilbud på bump** til montering på p-dæk for at nedsætte farten. Det er især gæster til Fitness World, som har for travlt. Vi har fået godkendelse fra ejendomsadministratoren til at montere bump.

Flere beboere har skrevet til Vallensbæk Kommune om **fodgængerovergang** ved Rema og andre trafikforhold på Stationstorvet og modtaget pænt svar fra borgmesteren. Senest har Ældrerådet også taget sagen op.

F: Godkendelse af referat fra sidste møde.

Referat fra møde nr. 18 den 13. maj 2020 blev underskrevet. Er lagt op på hjemmesiden og sendt til OB.

F: Orientering fra formanden og følgende emner til drøftelse:

Lejligheden 3 R er nu udlejet pr. 1. september og der bliver sendt tilbud ud på lejligheden 3P, 1.4 til overtagelse fra 1. oktober.

Den 18. juni blev vi præsenteret for regnskab 2019 og budget 2021 af Mick fra økonomifuntionen, KAB. Regnskab 2019 viser et overskud på kr. 41.315 og balancerer med kr. 5.836.099. Status balancerer med kr. 128.717.106. Resultat afviger med -0,6%. Budgettet for 2021 giver ikke anledning til ændring af huslejen.

Bolignet Århus har inviteret til generalforsamling. Vi deltager ikke, men har givet udtryk for stor tilfredshed med deres levering af internet.

Sidst i juli måned oplevede vi, at flere unge var samlet omkring postkasserne og i opgangen. Området var ikke så pænt, da de var taget afsted. Vi har skrevet til Vallensbæk Kommune til lederen af SSP-ordningen og fortalt om de unges utryghedsskabende tilstedeværelse. Der blev omgående reageret med at SSP-medarbejderne kom forbi. Det samme gælder natteravnene og politi er også underrettet. Lige nu er det mest nede ved stranden, at de unge opholder sig.

**Afdelingsmøde den 23. september**

Michael havde fortalt os, at Organisationsbestyrelsen tirsdag aften havde besluttet at udsætte afdelingsmøder. Derfor udgik dette punkt, og tages op, når vi kender nye retningslinier for, hvordan og hvornår vi skal holde møde i 2020.

Aktuelle punkter sendt til formanden

Der var ingen emner under dette punkt.

F: Eventuelt

Flere beboere har nævnt, at der nogle dage er en meget slem lugt fra vores nabo under rampen. *Efter mødet har JørgenB talt med firmaet, som står for renholdelse af Stationstorvet, herunder naborummet under rampen. Der er nogle udfordringer med brugen af rummet, overfyldte og urene containere m.m. En hurtig løsning ligger ikke lige klar, men der bliver set på det.* Vi tager også kontakt til lederen af SG-Nordic, ejerfirmaet.

F: Næste møde og værter

11. november kl. 10,15 Lene og Gert 17-08-2020 pc